Á tamás d'ixa denominación, muito más extendida, existe en Aragón as formas lorica y lorca (todas dos dimanan d'o latín «laurica», presuntament un plural de «laurex») que constituyen sinonimos en desuso que antigament s'heba puesto emplegar en aragonés ta designar as crías d'os conillos y circunstancialment tamién as de d'as liebres. Ha gosau persistir muitos anyos una controversia sobre quál yera l'uso correcto en aragonés d'o termin «lorca» y «lorica», pus pareix que en bells lugars se conoix con iste nombre lo cado en do libran as conillas y dan de tetar á os cachapos chicorrons, y no pas á la cría en se. En a decada de 1930 iste uso d'o termín (como animal, no pas cado) Elcock s'atrevió á vaticinar que heba d'estar muito más cheneral en aragonés de lo que a par d'allora se pensaba, anque sin de poder-ne aportar pruebas, so que en basando-se en un caso documental concreto recopilau por Kuhn bells anyos antes en a localidat d'Echo, en considerando que en conseqüencia lo emplego de «lorica» y «lorca» ta referir-se á o cado yera un caso de metonimia en o que s'habría asimilau o nombre de l'animal con o puesto en do viviba. Estudeos lexicograficos modernos han gosau demostrar a veracidat d'aquella ideya d'Elcock, replegando más d'un municipio en o que encara se i diz, y demostrando que a la contra de como pensaba Elcock fa 70 anyos, o termín encara ye vivo en bells lugars d'Aragón. A forma «lorigón», muito más común, ye de feito una forma deminutiva de «lorica».